Túrakód: G003\_03 / Táv.: 5,1 / Frissítve: 2018-01-23

Túranév: Szentes / Városi séta a Kurcaparton #3

Leírás:

5,1 km-es es sétánkat a Kurca belvárosi szakaszán, a víz mindkét partját bejárva tehetjük.

Részben kiépített sétányon bandukolva haladhatunk. Utunk városközponton keresztül vezető részén köztéri alkotások és építészeti látványosságok találhatók; kezdeti és befejező szakaszán a természet közelségét élvezhetjük.

A séta indulási pontja *(úp.: 000iep)* a Dózsa-ház *(Itt parkolási lehetőség is található)*.

A parkolóból a sétányon induljunk a híd felé, kellő körültekintés után keljünk át a főúton a szemben lévő emlékműhöz, mely a II. világháború áldozatainak emlékére épült *(úp.: 018emlek)*. Innen már zavartalanul haladhatunk a vízparti, gyöngykavicsos sétányon, a fiatal mocsári ciprusok mellett.

Elhagyva az Eszperantó-hidat, füves partszakaszon sétálhatunk tovább, öreg platánfák árnyékában, fokozatosan beolvadva a természetbe. Itt az élővilág is egyre gazdagabbá válik. Szezontól függően kisebb-nagyobb víziszárnyasokra, napozó mocsári teknősökre, színes repülő rovarokra, télvíz idején pedig kormoránra lehetünk figyelmesek. Szinte hihetetlen, hogy egy nyüzsgő város közepén ilyen érintetlen állatparadicsomot találunk. Elérve a vízig futó kerítést, kicsit el is időzhetünk a fűben heverészve, majd ballagjunk vissza a hídig.

Ha átsétáltunk rajta, ismét lefelé haladjunk a kiépített sétányon, az öböl mentén. A szilárd burkolatú utat elérve jobbra kell tartanunk. Szemben az Üdülőközpont létesítményeit láthatjuk.

A következő híd lezárt, átkelésre nincs módunk *(úp.: 020hid)*.

Kicsivel odébb vízcsobogásra lehetünk figyelmesek *(úp.: 021kif)*. Elhasznált termálvíz érkezik a Kurcába *(jellegzetes illata messziről elárulja)*, mely télen, vagy hűvösebb időben gőzbe burkolja környezetét. Ne menjünk le a kifolyóhoz, mert a vízbe csúszhatunk, esetleg leforrázhatjuk magunkat!

A kanyarulat után még egy rövid, füves szakasz van sétánk fordulópontjáig *(up.: 022ford)*. Tovább nem érdemes mennünk, mert besűrűsödik a növényzet. A visszafelé vezető úton, a kanyarulatban, lemehetünk a partra megpihenni a fűben, vagy a gyerkőcöknek kihívást kínálva, átdobni egy-egy göröngyöt a túlpartra *(itt ezt eséllyel próbálhatják.)*

Felfelé haladva tovább, az Eszperantó-híd után szép, parkos sétányon közelíthetjük meg a nemrégen felújított, boltíves hidat. A hídfőnél találjuk Nepomuki Szent János szobrát *(úp.: 024kozta)*, információkkal ellátva. Sétánkon érdemes a híd járdájának mindkét oldalán lelassítani egy kicsit: részben az innen nyíló panoráma, részben a járdába épített márványlapok információtartalmának megismerése miatt.

Ha gyönyörködtünk a közeli s távoli látnivalókban egyaránt, nekivághatunk a felső szakasznak. Mehetünk a sétányon *(a nyomvonal ide van rögzítve)*, vagy balra, lejjebb, a vízhez közelebb is haladhatunk a füves területen, a mocsári ciprusok és a sövénysáv közelében.

A lejtős szakasz végén *(úp.: 028elag)* letérünk a sétányról, ami rövidesen kerékpárútba torkollik; mi azonban egyenesen haladva a füves partszakaszon sétálunk tovább. A következő hídfő után szilárd burkolatúvá válik az út *(legyünk azonban óvatosak a közlekedésben, hiszen ez már közút!)* A nyomvonal levezet a diófák alatt a füves partszakaszra és a fasor mentén halad. A Makai-hídnál keresztezzük a járdát *(úp.: 031elag)*, majd a víz vonalát követve, kissé kijáratlanabb ösvényen megyünk a következő hídig. Közben ismét csobogásra lehetünk figyelmesek *(úp.: 032kif)*: a Gyógyfürdő csurgalékvize érkezik a Kurcába.

A híd járdáján átkelve megkerüljük az itt futó betonkorlátot, majd visszatérünk a part menti gyepes sávra. *(Választhatjuk az aszfaltozott utat is, de ez esetben ismét közúton haladunk!)*. Később *(úp.: 035)* telepített dió-, és fügefák buja sávja mellett haladunk el. Elhagyva a gyaloghíd hídfőjét, elérve a kerékpárutat, az aszfaltcsíkon ballagjunk tovább, *(de persze a keskeny zöld sávot is választhatjuk a vízparton)*. Az Ifjúsági-házhoz vezető híd járdájába épített márványlapból *(úp.: 037latv)* megtudhatjuk, hogy a Janó György sétányon járunk.

Sétánk utolsó szakaszán egy kis ösvényen tudunk tovább menni. Közben elhagyjuk a helyi védettséget élvező tölgyfát *(úp.: 038latv)*, melynek körbejárásában a Sporttelep kerítése megakadályoz ugyan, de az ösvényről is jól láthatjuk hatalmas koronáját. Már feltűnik a távolban a Dózsa-ház, melynek parkolójából indultunk. Mellette egy nagy móló ringatózik a vízen, *(úp.: 039molo)* ahol sétánk után megpihenhetünk. *(Legyünk figyelemmel a vízi alkalmatosság veszélyforrásaira és tartsuk be a fürdési tilalmat!)*

Mielőtt hazaindulnánk, megtekinthetjük az épület előtti parkban található Trianon-emlékművet *(úp.: 041emlek)*.

Amennyiben maradt még lekötendő energia gyerkőcökben, vagy szüleikben, egészítsük ki programunkat!

A közeli Széchenyi Liget kellemes sétára ad alkalmat, illetve lehetőségünk van megtekinteni a Liget mélyén rejtőző Csallány Gábor kiállítóhely tárlatát *(úp.: 040muze)*.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*